b'\n_START_ARTICLE_\nOperacija Slonoko\xc5\xa1\xc4\x8dena obala\n_START_SECTION_\nPriprava\n_START_PARAGRAPH_\nMaja 1970 je brigadni general Donald Blackburn, takratni posebni pomo\xc4\x8dnik za protigverilske in specialne aktivnosti (SACSA), dobil dovoljenje s strani Zdru\xc5\xbeenega \xc5\xa1taba Oboro\xc5\xbeenih sil ZDA, da pri\xc4\x8dne pripravljati re\xc5\xa1evalno operacijo, s katero bi osvobodili ameri\xc5\xa1ke vojne ujetnike iz Severnega Vietnama, natan\xc4\x8dneje iz tabori\xc5\xa1\xc4\x8da Son Tay, ki le\xc5\xbei okoli 25 milj od Hanoja. 5. junija je Blackburn pripravil okvirno poro\xc4\x8dilo, \xc4\x8dez pet dni pa \xc5\xa1e dokon\xc4\x8dno dovoljenje za izvedbo operacije._NEWLINE_Ker je bil Blackburn preve\xc4\x8d pomemben, da bi osebno vodil operacijo, so za to dolo\xc4\x8dili polkovnika Simmonsa. Ustanovili so tudi Joint Contigency Task Group, pri \xc4\x8demer so vanj vklju\xc4\x8dili predvsem prostovoljce iz 6. in 7. skupine specialnih sil; skupaj je enoto sestavljalo 15 \xc4\x8dastnikov in 82 pod\xc4\x8dastnikov. Urjenje in priprave za operacijo so potekale v zra\xc4\x8dni bazi Eglin; poveljnih specialnih sil v bazi, brigadni general Leroy Manor, je bil postavljen za vrhovnega poveljnika operacije, medtem ko je Simmons dobil takti\xc4\x8dno poveljstvo._NEWLINE_V bazi so zgradili pomanj\xc5\xa1ane in prave makete tabori\xc5\xa1\xc4\x8da, da bi se lahko pripadniki \xc4\x8dim bolj realisti\xc4\x8dno pripravili na operacijo. Makete so lahko \xc4\x8dez dan razgradili, da jih sovjetski vohunski sateliti ne bi zaznali. Ve\xc4\x8dina vaj je tako potekala pono\xc4\x8di, ko je bila tudi na\xc4\x8drtovana operacija. Urjenje se je pri\xc4\x8delo 9. septembra 1970 in zaklju\xc4\x8dilo 27. oktobra, ko je Blackburn dobil dovoljenje za odhod v Azijo._NEWLINE_18. novembra so tako pripadniki odpotovali v Kraljevo tajsko letalsko bazo Takhii, kjer so se za\xc4\x8dasno nastanili.\n_START_SECTION_\nOperacija\n_START_PARAGRAPH_\nOperativci so bili zve\xc4\x8der 20. novembra prepeljani v Kraljevo tajsko letalsko bazo Udorn, od koder so poleteli v napad ob 23:18. Da bi prekrili pravi namen operacije, so iz letalosilk poslali letala v napad na Hanoj._NEWLINE_\xc4\x8cez dobre 2 uri, ob 2:18 21. novembra, je C-130 odvrgel osvetilne rakete na podro\xc4\x8dju delovanja, nakar je helikoter HH-53 napadel in uni\xc4\x8dil dva stra\xc5\xbena stolpa. Helikopter s tabori\xc5\xa1\xc4\x8dno napadalno enoto je pristal na dvori\xc5\xa1\xc4\x8du znotraj tabori\xc5\xa1\xc4\x8da, kmalu zatem pa je pristala \xc5\xa1e poveljni\xc5\xa1ko-za\xc5\xa1\xc4\x8ditna enota izven tabori\xc5\xa1\xc4\x8dnih zidov. Simmonsova skupina pa je pristala kakih 400 m stran od tabori\xc5\xa1\xc4\x8da, kjer naj bi se nahajala srednja \xc5\xa1ola. Toda na njihovo presene\xc4\x8denje so naleteli na tabori\xc5\xa1\xc4\x8de kitajskih in sovjetskih voja\xc5\xa1kih svetovalcev; kljub neprimerni komunisti\xc4\x8dni premo\xc4\x8di so Ameri\xc4\x8dani izkoristili element presene\xc4\x8denje in pobili ve\xc4\x8d kot 200 vojakov znotraj \xc5\xa1ole. Nato se je podporna enota odpravila v tabori\xc5\xa1\xc4\x8de, kjer so vse tri enote pobile ve\xc4\x8d ducatov stra\xc5\xbearjev. Ob tem so odkrili, da je tabori\xc5\xa1\xc4\x8de prazno, saj so pred napadom preselili ameri\xc5\xa1ke vojne ujetnike. V manj kot pol ure po pristanku so se Ameri\xc4\x8dani s helikopterji umaknili nazaj na Tajsko. _NEWLINE_V celotni operaciji so Ameri\xc4\x8dani imeli le enega lahko ranjenega. Uspe\xc5\xa1no so izvedli operacijo, a cilj operacije (osvoboditev vojnih ujetnikov) ni bil dose\xc5\xbeen.\n_START_SECTION_\nPosledice\n_START_PARAGRAPH_\nZaradi napada so Severnovietnamci izgubili veliko frontnih enot, saj so jih poslali v zaledje, da bi varovali podobne pomembne objekte. Posledi\xc4\x8dno so tudi izgubili veliko ugleda pri Kitajcih in Sovjetih, ki so ponekod pove\xc4\x8dali svoj vpliv na takti\xc4\x8dne in strate\xc5\xa1ke operacije.'